Пад адным дахам размешчаны ў Гарадзеі пасялковы і сельскі выканкамы. Сельсавет, якім кіруе Уладзімір Курачыцкі, аб’ядноўвае аграгарадкі Новагарадзейскі, Астроўкі, Ударны і 18 малых і вялікіх вёсак. Выканкам пасялковага Савета чацвёрты год узначальвае Уладзімір Раўбецкі, за плячыма якога амаль тры дзесяцігоддзі педагагічнай дзейнасці. Колькасць жыхароў на тэрыторыі кожнага Савета амаль што аднолькавая — па чатыры тысячы. Вострай праблемы працаўладкавання ў Гарадзеі няма. Па дзве сотні вяскоўцаў заняты на палях і фермах ААТ “Нясвіжскія Астроўкі” і КСВУП “Эксперыментальная база “Буракаводчая”. Трыста працуючых у ААТ “Гарадзея”. Пасля рэканструкцыі ААТ “Гарадзейскі цукровы камбінат” пашырыў вытворчы штат да 1200 чалавек. Да прадпрыемства далучаны дзве гаспадаркі Капыльскага раёна.